PMIndiaData/PMIndiaSum huggingface dataset:
ভিডিও কনফারেন্সের মাধ্যমে বাংলাদেশের প্রধানমন্ত্রীর সঙ্গে যৌথভাবে দুটি প্রকল্প উদ্বোধন  উপলক্ষে  প্রধানমন্ত্রীর বক্তব্য

বাংলাদেশের প্রধানমন্ত্রী, মাননীয় শেখ হাসিনা মহোদয়া, ভারত এবং বাংলাদেশের মন্ত্রীগণ, আর এই সরাসরি সম্প্রচারের সঙ্গে যুক্ত ভারত ও বাংলাদেশের বন্ধুগণ, নমস্কার। কয়েকদিনের মধ্যেই এটি আমাদের দ্বিতীয় ভিডিও কনফারেন্স। আমাদের এই সহজ সম্পর্কের পেছনে কোনও প্রযুক্তি নয়, এর পেছনে রয়েছে, ভারত-বাংলাদেশ সম্পর্কের অবাধ গতি ও নিরন্তর প্রগতি। ভৌগোলিকভাবে আমরা প্রতিবেশি দেশ। কিন্তু মানসিকভাবে আমরা একই পরিবারের সদস্য। পরস্পরের সুখ-দুঃখে পাশে দাঁড়ানো, পরস্পরের উন্নয়নে সাহায্যের হাত বাড়ানো – এসব আমাদের পারিবারিক মূল্যবোধেরই পরিচয়। বিগত কয়েক বছরে আমাদের সহযোগিতা বিশ্ববাসীকে দেখিয়েছে যে প্রতিবেশীরা চাইলে একে অপরের জন্যে কী না করতে পারে! চার দশক পুরনো সীমান্ত বিবাদের সুষ্ঠু সমাধান থেকে শুরু করে বিভিন্ন উন্নয়নমূলক প্রকল্পে পরস্পরের পাশে দাঁড়ানো, আমরা সকল ক্ষেত্রে অভূতপূর্ব উন্নতি করেছি। এই উন্নতির কৃতিত্ব আমি মাননীয় প্রধানমন্ত্রী শেখ হাসিনার দক্ষ নেতৃত্বকে দিতে চাই। আর সেজন্যে আমি আপনাকে আন্তরিক অভিনন্দন জানাই। বন্ধুগণ, আজ যে ভারত-বাংলাদেশ মৈত্রী পাইপলাইনের কাজ শুরু হয়েছে, তা উন্নয়নের ক্ষেত্রে আমাদের পারস্পরিক সহযোগিতার মহাকাব্যে এক নতুন অধ্যায় জুড়বে! যে কোনও দেশের উন্নয়নে জ্বালানী একটা বড় ভূমিকা পালন করে। সেজন্যে আমার দৃঢ় বিশ্বাস, এই পাইপলাইন বাংলাদেশের দ্রুত উন্নয়নের আকাঙ্ক্ষাপূরণে সহায়ক হয়ে উঠবে। বিশেষ করে বাংলাদেশের উত্তরভাগে এই পাইপলাইন সুলভে জ্বালানী তেল পৌঁছে দেবে। এই পাইপলাইন বাংলাদেশের আর্থিক সমৃদ্ধির পাশাপাশি আমাদের পারস্পরিক সম্পর্কে আরও প্রাণশক্তি সঞ্চার করবে। আমি অত্যন্ত আনন্দিত যে, ভারতের অর্থানুকূল্যে তৈরি হলেও এই পাইপলাইন সংযোগের পর বাংলাদেশের সরকার ও জনগণকে সমর্পণ করা হবে। একইভাবে আজ আমরা যে রেল প্রকল্পের কাজ শুরু করেছি, তা ঢাকার যানজট হ্রাস করার পাশাপাশি বাংলাদেশের পরিবহণ শুল্কের আমদানিও বাড়াবে। আমার দৃঢ় বিশ্বাস, এই রেল প্রকল্প বাংলাদেশের আন্তর্দেশীয় যোগাযোগ ব্যবস্থার পাশাপাশি নাগরিক যাতায়াত ব্যবস্থাকেও উন্নত করবে। শ্রদ্ধাভাজনেষু, আপনি চান যে উভয় দেশের জনগণের মধ্যে আবার ১৯৬৫ পূর্ববর্তী কালের মতো অবাধ যাতায়াত শুরু হোক। এই আকাঙ্খা আমাকে প্রেরণা জোগায়। আমি আনন্দিত যে, ঢাকা- টোঙ্গী – জয়দেবপুর এর মতো প্রকল্প আমাদের পারস্পরিক যাতায়াত ব্যবস্থাকে একবিংশ শতাব্দীর উপযোগী করে তুলতে গুরুত্বপূর্ণ ভূমিকা পালন করবে। মাত্র ১০ দিনের মধ্যে আমরা ভিডিও কনফারেন্সের মাধ্যমে ৫টি গুরুত্বপূর্ণ প্রকল্প উদ্বোধন করতে পেরেছি। এই গতি, এই বাস্তবায়ন আপনার প্রজ্ঞা এবং দক্ষ নেতৃত্ব ছাড়া সম্ভব হ’ত না! আমি বিশ্বাস করি যে আগামী দিনে ভারত ও বাংলাদেশের জনগণের উজ্জ্বল ভবিষ্যতের জন্যে আমরা এই ভাবনা নিয়েই কাজ করে যাব। শ্রদ্ধাভাজনেষু, আমার বক্তব্য সম্পূর্ণ করার আগে আপনাকে আগামী ২৪শে সেপ্টেম্বর তারিখে আপনার জন্মদিনের জন্যে আন্তরিক শুভেচ্ছা জানাতে চাই। সমস্ত ভারতবাসীর পক্ষ থেকে আপনার দীর্ঘ আয়ু, সুস্থ সবল শরীর ও সবরকম সাফল্য কামনা করি, আর আশা করি, বাংলাদেশের উন্নয়ণ এবং ভারত-বাংলাদেশ মৈত্রীর আপনি এমনভাবেই পথপ্রদর্শকের ভূমিকা পালন করে যাবেন। ধন্যবাদ। ……
ভারত-ইতালি প্রযুক্তি শীর্ষ বৈঠকে প্রধানমন্ত্রীর ভাষণ

প্রধানমন্ত্রী শ্রী নরেন্দ্র মোদী মঙ্গলবার (৩০শে অক্টোবর) নতুন দিল্লীতে আয়োজিত ভারত-ইতালি প্রযুক্তি শীর্ষ বৈঠকে ভাষণ দেন। এই উপলক্ষে ইতালির প্রধানমন্ত্রী মিঃ জেসপ কন্তে উপস্থিত ছিলেন। অনুষ্ঠানে প্রধানমন্ত্রী ভারত-ইতালি শিল্প গবেষণা ও উন্নয়ন সহযোগিতা কর্মসূচিটির পরবর্তী পর্যায়ের সূচনার কথা ঘোষণা করেন। তিনি বলেন, এই কর্মসূচি দেশীয় শিল্প সংস্থা ও গবেষণা প্রতিষ্ঠানগুলিতে নতুন ধরণের পণ্যসামগ্রী উৎপাদনের সুবিধা প্রদান করবে। প্রযুক্তির গুরুত্ব সম্পর্কে বলতে গিয়ে প্রধানমন্ত্রী বলেন, ভারত প্রযুক্তিকে সামাজিক ন্যায়বিচার প্রদান, ক্ষমতায়ন, আর্থিক অন্তর্ভুক্তিকরণ ও স্বচ্ছতার উদ্দেশ্যগুলি পূরণের মাধ্যম হিসেবে সদ্ব্যবহার করছে। বিভিন্ন পরিষেবা একেবারে প্রান্তিক মানুষের কাছে পৌঁছে দেওয়ার বিষয়টিকে সুনিশ্চিত করতে সরকার প্রযুক্তিকে কাজে লাগাচ্ছে বলেও তিনি জানান। শ্রী মোদী বলেন, সরকার সাধারণ মানুষের মধ্যে বিজ্ঞানমূলক মানসিকতা গড়ে তোলার পাশাপাশি প্রযুক্তি প্রয়োগের মানসিকতা বাড়ানোর ওপরও গুরুত্ব দিচ্ছে। এ প্রসঙ্গে তিনি ‘অটল উদ্ভাবন মিশন’, ‘উমঙ্গ অ্যাপ’ এবং সারা দেশে ছড়িয়ে থাকা ৩ লক্ষ অভিন্ন পরিষেবা কেন্দ্রের কথা উল্লেখ করেন। এই সমস্ত প্রযুক্তিগত সুযোগ-সুবিধার মাধ্যমে সরকার এখন সাধারণ মানুষের দোরগোড়ায় পৌঁছে গিয়েছে। ভারতীয় মহাকাশ কর্মসূচির কথা উল্লেখ করে প্রধানমন্ত্রী বলেন, এই কর্মসূচি উদ্ভাবন ও উৎকর্ষতার এক নজির। ইতালি সহ বিভিন্ন দেশের উপগ্রহ মহাকাশে পাঠাতে ভারত এখন সক্ষম হয়ে উঠেছে। কম খরচে উদ্ভাবনমূলক সমাধানসূত্র খুঁজে বের করার ক্ষেত্রে এটি ভারতের সক্ষমতাকেই তুলে ধরে বলে তিনি অভিমত প্রকাশ করেন। জীবন শৈলীর সঙ্গে যুক্ত বিভিন্ন উপকরণের নকশা নির্মাণের ক্ষেত্রে ভারত ও ইতালির মধ্যে সহযোগিতা বৃদ্ধি পাওয়ার বিষয়ে প্রধানমন্ত্রী সন্তোষ প্রকাশ করেন। এ প্রসঙ্গে তিনি বলেন, চর্মক্ষেত্রের পাশাপাশি পরিবহণ এবং মোটরগাড়ির নকশা নির্মাণ ক্ষেত্রেও বিশেষ নজর দেওয়া হবে। /…
অসমীয়া সাহিত্যের বিশিষ্ট লেখক শ্রী অতুলানন্দ গোস্বামীজির প্রয়াণে শোক ও সমবেদনা প্রধানমন্ত্রীর

নয়াদিল্লি, ২৭ জুলাই, ২০২২ অসমীয়া লেখক শ্রী অতুলানন্দ গোস্বামীজির প্রয়াণে শোক প্রকাশ করেছেন প্রধানমন্ত্রী শ্রী নরেন্দ্র মোদী। এক ট্যুইট বার্তায় তিনি বলেছেন, “বিশিষ্ট লেখক শ্রী অতুলানন্দ গোস্বামীজির মৃত্যুতে আমি মর্মাহত। তাঁর রচনা বিশেষ সমাদর লাভ করেছিল। বিষয় বৈচিত্র্য এবং সংবেদনশীলতার কারণে তাঁর রচনা ছিল উচ্চ প্রশংসিত। অসমীয়া সাহিত্যকে ইংরেজিতে জনপ্রিয় করে তুলতে তিনি ছিলেন বিশেষভাবে সচেষ্ট। তাঁর পরিবার-পরিজন এবং অনুরাগীদের আমি সমবেদনা জানাই। ওঁ শান্তি!”
মন কি বাত অনুষ্ঠানের জন্য প্রধানমন্ত্রী সকলের পরামর্শ আহ্বান করেছেন

নয়াদিল্লি, ১২ সেপ্টেম্বর ২০২২ প্রধানমন্ত্রী শ্রী নরেন্দ্র মোদী ২৫শে সেপ্টেম্বর বেলা ১১টায় মন কি বাত-এর যে পর্ব প্রচারিত হবে, সেই অনুষ্ঠানের বিষয়ে জনসাধারণের কাছ থেকে পরামর্শ আহ্বান করেছেন। MyGov অথবা নমো অ্যাপ-এ এই পরামর্শ দেওয়া যাবে। এছাড়াও, 1800-11-7800 নম্বরে ফোন করেও মন কি বাত সম্পর্কে পরামর্শ দেওয়া যেতে পারে। আগ্রহী ব্যক্তিরা 1922-তে মিসড কল দিলে তাঁর ফোনে এসএমএস মারফৎ একটি লিঙ্ক পাঠানো হবে। সেখানে তিনি তাঁর পরামর্শ প্রধানমন্ত্রীর কাছে পাঠাবেন। MyGov-এ পরামর্শ পাঠানোর আমন্ত্রণটি সকলের সঙ্গে ভাগ করে নিয়ে এক ট্যুইট বার্তায় প্রধানমন্ত্রী বলেন – “ভারতের বিভিন্ন প্রান্ত থেকে নানা ধরনের পরামর্শে MannKiBaat ঋদ্ধ হয়, যার ফলে আমাদের সমাজে ইতিবাচক পরিবর্তন আনা সম্ভব হয়। আগের মতোই এই মাসের পর্বেও আপনাদের কাছ থেকে আমি পরামর্শের অপেক্ষায় রইলাম। এই অনুষ্ঠানটি ২৫ তারিখ সম্প্রচারিত হবে।” https://www.mygov.in/group-issue/inviting-ideas-mann-ki-baat-prime-minister-narendra-modi-25th-september-2022/?target=inapp&type=group_issue&nid=334031
পুলিশ মহানির্দেশকদের সম্মেলনের বিভিন্ন অধিবেশনে যোগ দেন প্রধানমন্ত্রী

পুলিশের মহানির্দেশকদের তিনদিনের সম্মেলনের দ্বিতীয় দিন অর্থাৎ শনিবার, প্রধানমন্ত্রী শ্রী নরেন্দ্র মোদী উপস্থিত ছিলেন বিভিন্ন বিষয়ের ওপর আলোচনার জন্য অনুষ্ঠিত অধিবেশনগুলিতে। এর আগে ঐদিন সকালে সম্মেলনের প্রতিনিধিদের সঙ্গে তিনি অংশগ্রহণ করেন যোগ অধিবেশনে। প্রধানমন্ত্রী সূর্যোদয় দেখেন হোয়াইট রান থেকে। পুলিশবাহিনীর কাজকর্ম সম্পর্কিত বিভিন্ন উপস্থাপনা ও আলোচনা সাগ্রহে উপভোগ করেন প্রধানমন্ত্রী। সন্ত্রাসবাদ, সাইবার নিরাপত্তা, ডিজিটাল প্রযুক্তি, মহিলাদের নিরাপত্তা এবং বিপর্যয় মোকাবিলা সংক্রান্ত বিভিন্ন বিষয়ের ওপর বক্তব্য মন দিয়ে শোনেন তিনি। কেন্দ্রীয় স্বরাষ্ট্র মন্ত্রী শ্রী রাজনাথ সিং এবং দুই স্বরাষ্ট্র প্রতিমন্ত্রী শ্রী কিরেন রিজিজু এবং শ্রী হরিভাই পার্থিভাই চৌধুরিও প্রধানমন্ত্রীর সঙ্গে ঐ অধিবেশনগুলিতে উপস্থিত ছিলেন।
প্রধানমন্ত্রী মস্কো’তে জাতীয় বিপর্যয় মোকাবিলা কেন্দ্র পরিদর্শন করলেন

প্রধানমন্ত্রী শ্রী নরেন্দ্র মোদী আজ মস্কো’তে জাতীয় বিপর্যয় মোকাবিলা কেন্দ্র ‘এমারকম’ পরিদর্শনে যান। এই কেন্দ্রে কিভাবে কাজকর্ম হয় এবং তাৎক্ষণিক ভিত্তিতে বিপর্যয় মোকাবিলা সংক্রান্ত নজরদারি চালানো হয়, সে বিষয়ে প্রধানমন্ত্রীকে অবহিত করা হয় এবং সাধারণ ধারণা দেওয়া হয়। এই কেন্দ্রটি কিভাবে বিপর্যয় মোকাবিলার কাজে নিযুক্ত বিভিন্ন সংস্থার মধ্যে সমন্বয়সাধন করে থাকে এ বিষয়ে তাঁকে বিস্তারিত জানানো হয়। মহাকাশ থেকে নজরদারি এবং ত্রিমাত্রিক মডেলের মাধ্যমে কিভাবে কাজ করা হয়, তাও তাঁকে বোঝানো হয়। এছাড়া, রাশিয়া এবং তার বাইরে বিভিন্ন প্রাকৃতিক বিপর্যয়ে জীবন এবং সম্পত্তির সম্ভাব্য বিপদের ওপর এই কেন্দ্রটি কিভাবে নজরদারি চালায় এবং আন্তর্জাতিক ক্ষেত্রে বিপর্যয় মোকাবিলার জন্য সহযোগিতা করে, তাও তাঁকে বুঝিয়ে বলা হয়। প্রধানমন্ত্রী বিপর্যয় প্রতিরোধ এবং মোকাবিলা সংক্রান্ত যেসব কাজ সমন্বয়ের মাধ্যমে এবং বিশ্বব্যাপী যোগাযোগের মাধ্যমে করা হয়, সে বিষয়ে গভীর আগ্রহ প্রকাশ করেন। এই কেন্দ্রের কাজকে তিনি ‘মানবতার জন্য মহান সেবা’ বর্ণনা করেন। জাতীয় নিরাপত্তা উপদেষ্টা শ্রী অজিত দোভাল, বিদেশ সচিব শ্রী এস জয়শঙ্কর, প্রতিরক্ষা সচিব শ্রী জি মোহন কুমার এবং প্রধানমন্ত্রীর প্রতিনিধিদলের অন্যান্য বরিষ্ঠ সদস্যরা এই কেন্দ্র পরিদর্শনের সময়ে তাঁর সঙ্গে ছিলেন। জাতীয় বিপর্যয় মোকাবিলা কেন্দ্রটি এই ধরণের কাজে নিযুক্ত বিভিন্ন সংস্থার মধ্যে বহুস্তরীয় সমন্বয়সাধনের কাজ করে থাকে। এছাড়া, জরুরি পরিস্থিতিতে সাধারণ মানুষকে সাবধান করে দেওয়ার কাজও এই কেন্দ্র থেকে হয়। তাৎক্ষণিক ভিত্তিতে বিপর্যয় মোকাবিলার কাজের নজরদারি, তথ্য সংগ্রহ, বিশ্লেষণ এবং মডেলের মাধ্যমে বিপর্যয় সংক্রান্ত ভবিষ্যৎবাণী, অত্যাধুনিক প্রযুক্তি কাজে লাগিয়ে এই কেন্দ্রে করা হয়ে থাকে। কেন্দ্রটিতে বিশ্বব্যাপী উপগ্রহ যোগাযোগ ব্যবস্থা এবং দূর নিয়ন্ত্রণ প্রযুক্তি ভিত্তিক বিশ্বব্যাপী নজরদারি ব্যবস্থা কাজে লাগানো হয়।
প্রাক্তন প্রধানমন্ত্রী শ্রীমতী ইন্দিরা গান্ধীর প্রয়াণ বার্ষিকীতে শ্রদ্ধা প্রধানমন্ত্রীর

প্রধানমন্ত্রী শ্রী নরেন্দ্র মোদী দেশের প্রাক্তন প্রধানমন্ত্রী শ্রীমতী ইন্দিরা গান্ধীকে তাঁর প্রয়াণ বার্ষিকীতে শ্রদ্ধা জানিয়েছেন। এক ট্যুইটে প্রধানমন্ত্রী বলেছেন, “দেশের প্রাক্তন প্রধানমন্ত্রী শ্রীমতী ইন্দিরা গান্ধীর প্রয়াণ বার্ষিকীতে বিনম্র শ্রদ্ধা জানাই”।
মহারাণা প্রতাপকে তাঁর জন্মজয়ন্তীতে প্রধানমন্ত্রীর শ্রদ্ধার্ঘ

প্রধানমন্ত্রী শ্রী নরেন্দ্র মোদী মহারাণা প্রতাপের জন্মজয়ন্তীতে শ্রদ্ধার্ঘ নিবেদন করেছেন। এক ট্যুইটবার্তায় প্রধানমন্ত্রী বলেছেন, “ ভারতমাতার মহান পুত্র মহারাণা প্রতাপকে তাঁর জন্মজয়ন্তীতে প্রণাম জানাই। তাঁর দেশপ্রেম, আত্মসম্মান ও পরাক্রম সকল দেশবাসীর কাছে অনুপ্রেরণার উৎস হয়ে থাকবে। “
নতুন ভারত গড়ে তোলার কাজেপূর্ণ উদ্যমে কাজ করে যেতে হবে    তরুণ আইএএস আধিকারিকদের পরামর্শ দিলেন প্রধানমন্ত্রী

পরিবর্তন বিরোধী মানসিকতার শিকার না হয়ে নতুন ভারত গঠনের কাজে পূর্ণ উদ্যমে ঝাঁপিয়ে পড়ারজন্য আজ তরুণ আইএএস আধিকারিকদের পরামর্শ দেন প্রধানমন্ত্রী। তিনি বলেন, নতুনভারতের স্বপ্ন সফল করে তুলতে তাঁদের উচিৎ প্রশাসনিক ব্যবস্থাকে যুগোপযোগী করেতোলা। ২০১৫ ব্যাচেরআইএএস আধিকারিকদের এক সমাবেশে ভাষণ দিচ্ছিলেন শ্রী নরেন্দ্র মোদী। এঁদের সকলেরই এখনসহ-সচিব হিসাবে কাজের সূচনাকাল। প্রধানমন্ত্রী তাঁর ভাষণে বলেন, ভারত এতদিনেউন্নয়নের অনেকটা পথই অতিক্রম করতে পারত। কিন্তু বাস্তবে তা সম্ভব হয়ে ওঠেনি। অথচ, ভারতের পরে স্বাধীনতালাভ করেছে এমন অনেক দেশ রয়েছে, যাদের ভারতের থেকেও কঠিন পরিস্থিতির সম্মুখীন হতেহয়েছিল। কিন্তু উন্নয়নের নতুন নতুন মাত্রায় ঐ দেশগুলি পৌঁছে গেছে ইতিমধ্যেই। শ্রী মোদীবলেন, পরিবর্তন তথা রূপান্তর সম্ভব করে তুলতে প্রয়োজন দৃঢ়তা ও বলিষ্ঠতার। কিন্তুপ্রশাসনিক ব্যবস্থাকে যদি জোরদার করে তোলা না যায়, তা হলে আধিকারিকদের কাছ থেকেআশানুরূপ কাজ লাভ করা সম্ভব হয় না। সমগ্র ব্যবস্থার খোলনলচে বদলে দেওয়ার জন্যপ্রয়োজন সচল পরিবর্তনের। প্রধানমন্ত্রীবলেন, কেন্দ্রের সহ-সচিবদের এই তিন মাসের কর্মসূচির প্রভাব রয়েছে যথেষ্ট। পরবর্তীতিন মাসে তরুণ আধিকারিকদের উচিৎ তাঁদের বরিষ্ঠ আধিকারিকদের সঙ্গে খোলাখুলিভাবেআলোচনা ও মতবিনিময় করা। কারণ, তাতে নতুন নতুন চিন্তাভাবনা এবং তা বাস্তবায়নেরউদ্যোগ ও কর্মশক্তির মধ্য দিয়ে লাভবান হবে সমগ্র প্রশাসনিক ব্যবস্থাটি। শুধু তাইনয়, সচিব পর্যায়ের আধিকারিকদের অভিজ্ঞতাকে সঙ্গে করে এই ব্যবস্থা এগিয়ে যাবে আরও বহুদূর। ইউপিএসসি’রফলাফল বেরনোর দিন থেকে শুরু করে এ পর্যন্ত তাঁদের জীবনচক্রের কথা স্মরণ করারআহ্বান জানান প্রধানমন্ত্রী। তিনি বলেন, এই সময়কালের মধ্যে অনেক চ্যালেঞ্জেরইতাঁদের মোকাবিলা করতে হয়েছে। তাই, এখন যে সমস্ত সুযোগ-সুবিধা রয়েছে, তাকে কাজেলাগিয়ে সমগ্র প্রশাসনিক ব্যবস্থায় ইতিবাচক পরিবর্তন সম্ভব করে তুলতে হবে। আরএইভাবেই পরিবর্তনের ছোঁয়া লাগবে সাধারণের মানুষের জীবনযাত্রাতেও। এদিনেরসমাবেশে উপস্থিত ছিলেন – কেন্দ্রীয় কর্মী, জনঅভিযোগ এবং পেনশন দপ্তরেরপ্রতিমন্ত্রী ডঃ জিতেন্দ্র সিং সহ অন্যান্য বরিষ্ঠ আধিকারিকরাও।
প্রধানমন্ত্রীশ্রী নরেন্দ্র মোদী সকাশে শ্রীলঙ্কার বিদেশ মন্ত্রী

শ্রীলঙ্কারবিদেশ মন্ত্রী মিঃ তিলক মারাপানা শনিবার এখানে সাক্ষাৎ করেন ভারতের প্রধানমন্ত্রীশ্রী নরেন্দ্র মোদীর সঙ্গে। তিনদিনের এক দ্বিপাক্ষিক সফরে তিনি ভারতে এসেছেন। শ্রীলঙ্কারনতুন বিদেশ মন্ত্রীর দায়িত্বভার গ্রহণ করার জন্য মিঃ তিলক মারাপানাকে অভিনন্দনজানান শ্রী নরেন্দ্র মোদী। ‘আন্তর্জাতিক ভেসক দিবস’উপলক্ষে এ বছরের মে মাসে তাঁরসফল শ্রীলঙ্কা সফরেরও প্রসঙ্গত স্মৃতিচারণ করেন তিনি। প্রধানমন্ত্রীবলেন, শ্রীলঙ্কার সঙ্গে সম্পর্ককে বিশেষ গুরুত্বপূর্ণ বলে মনে করে ভারত। দুটিদেশের মধ্যেই রয়েছে এক গভীর এবং প্রসারিত সম্পর্কের বাতাবরণ । শ্রীলঙ্কারপ্রেসিডেন্ট এবং প্রধানমন্ত্রীর সঙ্গে তিনি যে কাজ করে যেতে আগ্রহী, এই বার্তাওতিনি পৌঁছে দেন মিঃ মারাপানার সঙ্গে আলোচনাকালে। তিনি বলেন যে দ্বিপাক্ষিকসম্পর্ককেআরও শক্তিশালী করে তুলতে তিনি বিশেষভাবে আগ্রহী। /
হামিদ কারজাইয়ের প্রধানমন্ত্রীর সঙ্গে সাক্ষাৎ

ইসলামিক প্রজাতন্ত্রী আফগানিস্তানের প্রাক্তন রাষ্ট্রপতি হামিদ কারজাই আজ প্রধানমন্ত্রী শ্রী নরেন্দ্র মোদীর সঙ্গে সাক্ষাৎ করেন। আজ আফগানিস্তানের স্বাধীনতার শতবর্ষ পূর্তি উপলক্ষে প্রধানমন্ত্রী ১৩০কোটি ভারতীয় এবং তাঁর পক্ষ থেকে আফগান জনগণকে আন্তরিক অভিনন্দন জানিয়েছেন। আফগানিস্তানের প্রতিটি ক্ষেত্রে ভারতের সমর্থন এবং দুই দেশের জনগণের মধ্যে সুসম্পর্কের জন্য আফগান রাষ্ট্রপতি ভারতকে ধন্যবাদ জানিয়েছেন। আফগানিস্তানের শান্তি,নিরাপত্তা, সুস্থিতির জন্য এবং একটি সমন্বিত গণতান্ত্রিক আফগানিস্তান গড়ে তোলার লক্ষ্যে শ্রী মোদী ভারতের পক্ষ থেকে সবধরণের সমর্থনের আশ্বাস দিয়েছেন। /19
প্রতিরক্ষার কাজে উন্নততর সংযোগ ও যোগাযোগপরিকাঠামো : প্রতিরক্ষা মন্ত্রকের জমি যোগাযোগ মন্ত্রকের অনুকূলে লিজ-এর ভিত্তিতেহস্তান্তর সম্পর্কিত নীতিগত সংশোধনের প্রস্তাবে সম্মতি কেন্দ্রীয় মন্ত্রিসভার

মোবাইল টাওয়ার এবং সংশ্লিষ্ট অন্যান্য পরিকাঠামোনির্মাণের জন্য প্রতিরক্ষা মন্ত্রকের জমি কেন্দ্রীয় যোগাযোগ দপ্তরের সংস্থাগুলিরঅনুকূলে হস্তান্তরের লক্ষ্যে নীতিগত এক সংশোধন প্রস্তাবে আজ অনুমোদন দিল কেন্দ্রীয়মন্ত্রিসভা। মোবাইল টাওয়ার সংস্থাপনের জন্য কেন্দ্রীয় যোগাযোগ দপ্তরের নীতি-নির্দেশিকাঅনুসরণের ক্ষেত্রে অর্জিত অভিজ্ঞতার নিরিখেই এই যোগাযোগ পরিকাঠামোর বিষয়টিকেচিহ্নিত করা হয়েছে। নীতি সংশোধনের প্রস্তাবটিতে বলা হয়েছে যে,প্রতিরক্ষা মন্ত্রকের জমি লিজ-এর ভিত্তিতে যোগাযোগ পরিকাঠামো গড়ে তোলার কাজেব্যবহার করা যাবে। এই ব্যবস্থায় প্রতিরক্ষা মন্ত্রকের ক্যান্টনমেন্ট এবং মিলিটারিস্টেশনগুলিতে সংযোগ ও যোগাযোগের মান ও পরিষেবা আরও উন্নত হয়ে উঠবে বলে আশা করাহচ্ছে।
‘মেক ইন ইন্ডিয়া’ সপ্তাহ : সুইডেন, ফিনল্যান্ড ও পোল্যান্ডের নেতাদের সঙ্গে প্রধানমন্ত্রীর বৈঠক

‘মেক ইন ইন্ডিয়া’ কর্মসূচিতে সুইডেনের অংশগ্রহণকে বিশেষ তাৎপর্যময় বলে বর্ণনা করেছেন প্রধানমন্ত্রী শ্রী নরেন্দ্র মোদী। ভারতে প্রতিরক্ষা এবং বৈদ্যুতিন ওচিকিৎসার সাজ-সরঞ্জাম উৎপাদনের ক্ষেত্রে অংশ নেওয়ার জন্য সুইডেনের বিভিন্ন সংস্থাকে আমন্ত্রণ জানিয়েছেন তিনি। সুইডেনের প্রধানমন্ত্রী মিঃ স্টিফান লফভেনের সঙ্গে আলোচনা প্রসঙ্গে সুইডেনের সহযোগিতার বিশেষ প্রশংসাও করেছেন প্রধানমন্ত্রী। অন্যদিকে, ফিনল্যান্ডের প্রধানমন্ত্রী মিঃ জুহা সিপিলার সঙ্গে আলাপ-আলোচনার সময় বিদ্যুৎ প্রকল্প, জীবপ্রযুক্তি এবং উদ্ভাবন ও ইঞ্জিনিয়ারিং শিল্পে ঐ দেশকে সক্রিয়ভাবে অংশগ্রহণের জন্য আহ্বান জানান শ্রী মোদী। প্রযুক্তিকে ভালো কাজে ব্যবহারের লক্ষ্যে দুই প্রধানমন্ত্রীই চেন্নাইয়ের ট্রিভিট্রন হেল্‌থ কেয়ার-এর উৎপাদন সংক্রান্ত ইউনিটটির উদ্বোধন করেন দূরসঞ্চার ব্যবস্থায়। উল্লেখ্য, শনিবার মুম্বাইতে ‘মেক ইন ইন্ডিয়া’ কেন্দ্রের এক প্রদর্শনী উদ্বোধনের পর প্রধানমন্ত্রী দ্বিপাক্ষিক বৈঠকে মিলিত হন সুইডেন ও ফিনল্যান্ডের প্রধানমন্ত্রী এবং পোল্যান্ডের উপ-প্রধানমন্ত্রীর সঙ্গে। পোল্যান্ডের উপ-প্রধানমন্ত্রী ডঃ পিটর গ্লিনস্কি-র সঙ্গে এক দ্বিপাক্ষিক বৈঠকে গুজরাটের সঙ্গে পোল্যান্ডের জামনগরের মাধ্যমে দীর্ঘদিনের সম্পর্কের স্মৃতিচারণা করেন শ্রী নরেন্দ্র মোদী। খাদ্য প্রক্রিয়াকরণ, বিশুদ্ধ জ্বালানি এবং পরিবহণ ক্ষেত্রে দ্বিপাক্ষিক সহযোগিতার প্রসার সম্পর্কে আলোচনা হয় দুই নেতার মধ্যে।
ফ্রান্সেরপ্রেসিডেন্টের কূটনৈতিক পরামর্শদাতা সাক্ষাৎ করলেন ভারতের প্রধানমন্ত্রীর সঙ্গে

ফ্রান্সেরপ্রেসিডেন্টের কূটনৈতিক পরামর্শদাতা মিঃ ফিলিপ এটিয়েন আজ এখানে সাক্ষাৎ করেনভারতের প্রধানমন্ত্রী শ্রী নরেন্দ্র মোদীর সঙ্গে। প্রতিরক্ষাও নিরাপত্তা সহ বিভিন্ন ক্ষেত্রে ভারত ও ফ্রান্সের মধ্যে সম্পর্ককে আরও জোরদার করেতুলতে যে সমস্ত উদ্যোগ গ্রহণ করা হয়েছে, সে সম্পর্কে ভারতের প্রধানমন্ত্রীকে অবহিতকরেন মিঃ ফিলিপ এটিয়েন। শ্রী মোদী২০১৭-র জুন মাসে তাঁর সফল ফ্রান্স সফরের স্মৃতিচারণ করেন। তিনি বলেন, ভারত ওফ্রান্সের কৌশলগত অংশীদারিত্বের দুটি গুরুত্বপূর্ণ স্তম্ভই হল নিরাপত্তা ও প্রতিরক্ষা।দু’দেশের মধ্যে বিভিন্ন ক্ষেত্রে উদ্যোগ ও কর্মপ্রচেষ্টারসার্বিক প্রসারে সন্তোষপ্রকাশ করেন তিনি। প্রধানমন্ত্রীবলেন, প্রেসিডেন্ট ম্যাকঁর-এর ভারত সফরের জন্য তিনি আগ্রহের সঙ্গেই অপেক্ষা করেরয়েছেন। /
৭৫তম স্বাধীনতা দিবস উপলক্ষ্যে বিশ্ব নেতৃত্বের শুভেচ্ছার জন্য প্রধানমন্ত্রীর ধন্যবাদ জ্ঞাপন

নতুনদিল্লি, ১৫ই আগস্ট, ২০২১ ৭৫তম স্বাধীনতা দিবসে বিশ্বের নেতৃবৃন্দ যে শুভেচ্ছা জানিয়েছেন, প্রধানমন্ত্রী শ্রী নরেন্দ্র মোদী তার জন্য তাঁদের ধন্যবাদ জানান। ভূটানের প্রধানমন্ত্রীর ট্যুইট বার্তার জবাবে প্রধানমন্ত্রী বলেছেন; “স্বাধীনতা দিবসে শুভেচ্ছা জানানোর জন্য লোঞ্ছেন @
প্রধানমন্ত্রী ১৮ অক্টোবর লোথালে জাতীয় সমুদ্র ঐতিহ্য চত্বরে কাজের অগ্রগতি পর্যালোচনা করবেন

নয়াদিল্লি, ১৭ অক্টোবর, ২০২২ প্রধানমন্ত্রী শ্রী নরেন্দ্র মোদী ১৮ অক্টোবর বিকেল ৫টা নাগাদ ভিডিও কনফারেন্সিং – এর মাধ্যমে গুজরাটের লোথালে নির্মীয়মান জাতীয় সমুদ্র ঐতিহ্য কেন্দ্রের কাজের অগ্রগতি পর্যালোচনা করবেন। এই উপলক্ষে আয়োজিত অনুষ্ঠানে ভাষণও দেবেন তিনি। হরপ্পা সভ্যতার অন্যতম বিশেষ বন্দর শহর লোথাল, এখানে সবচেয়ে প্রাচীন মানুষের তৈরি জাহাজঘাঁটি পাওয়া গেছে। এই শহরের ঐতিহাসিক গুরুত্বের দিকে নজর রেখে এই সমুদ্র ঐতিহ্য চত্বর বিশেষ তাৎপর্যপূর্ণ। লোথালে এই জাতীয় সমুদ্র ঐতিহ্য কেন্দ্রটি ভারতের সমৃদ্ধশালী ও বৈচিত্র্যময় ঐতিহ্য তুলে ধরার পাশাপাশি, লোথালকে বিশ্ব মানের আন্তর্জাতিক পর্যটন গন্তব্য হিসাবে গড়ে তুলতে সাহায্য করবে। পর্যটন বাড়লে স্বাভাবিকভাবেই এই অঞ্চলের অর্থনৈতিক উন্নয়ন ঘটবে। এই চত্বরটির নির্মাণ কাজ শুরু হয় চলতি বছরের মার্চ মাস থেকে। এতে ব্যয় হবে প্রায় ৩ হাজার ৫০০ কোটি টাকা। এখানে হরপ্পা গঠনশৈলীর ও জীবনযাত্রার উপর নির্ভর করে চারটি পার্ক গড়ে তোলা হবে। এর মধ্যে স্মারক পার্ক, সমুদ্র পার্ক, জলবায়ু বিষয়ক পার্ক এবং বিনোদনমূলক পার্ক থাকবে। গড়ে তোলা হবে বিশ্বের দীর্ঘতম লাইটহাউস সংগ্রহশালা।
ভারতের চার্টার্ড অ্যাকাউন্ট্যান্ট ও আফগানিস্তানের শংসাপত্রপ্রাপ্ত অ্যাকাউন্ট্যান্টদের মধ্যে সমঝোতাপত্রে কেন্দ্রীয় মন্ত্রিসভার অনুমোদন

কেন্দ্রীয় মন্ত্রিসভা ইন্সটিটিউট অফ চার্টার্ড অ্যাকাউন্ট্যান্টস্‌ অফ ইন্ডিয়া (আইসিএআই) এবং আফগানিস্তানের শংসাপত্র-প্রাপক অ্যাকাউন্ট্যান্টদের মধ্যে স্বাক্ষরিত সমঝোতাপত্রে অনুমোদন দিয়েছে। আফগানিস্তান অ্যাকাউন্ট্যান্সি বোর্ড গঠনে পারস্পরিক সহযোগিতা বৃদ্ধিতে এই মউ সহায়ক হবে। এছাড়া, তথ্য প্রযুক্তি ক্ষেত্রে ক্ষমতা বৃদ্ধি করবে। জ্ঞান বিতরণ, বিভিন্ন আলোচনা ও মতবিনিময়সভা যৌথভাবে আয়োজন করতে এটি সাহায্য করবে। নতুন দিল্লিতে আজ প্রধানমন্ত্রীর পৌরহিত্যে অনুষ্ঠিত মন্ত্রিসভার বৈঠকে এ সংক্রান্ত প্রস্তাব মঞ্জুর করা হয়। উভয় দেশের মধ্যে ছাত্রছাত্রীদের শিক্ষাগত মতবিনিময় ও শিক্ষা সফরের ক্ষেত্রে এই চুক্তি বিশেষভাবে সাহায্য করবে। ভারতের অ্যাকাউন্ট্যান্সির বিভিন্ন উন্নয়ন সম্পর্কে আন্তর্জাতিক ক্ষেত্রে তথ্য বিনিময় সম্ভব হবে। ভারত ও আফগানিস্তানের মধ্যে দৃঢ় অংশীদারিত্ব রয়েছে। ঐতিহাসিক ও সাংস্কৃতিক সম্পর্কও রয়েছে দুই দেশের মধ্যে। সাম্প্রতিক অতীতে ভারত-আফগান সম্পর্ক এক নতুন উচ্চতায় পৌঁছেছে। আফগানিস্তান, ভারত এবং আইসিএআই-কে পরোক্ষভাবে কর্মসংস্থানে সাহায্য করবে। গত কয়েক বছরে দু’দেশের কৌশলগত অংশীদারিত্ব ও সম্পর্ক আরও মজবুত হয়েছে।
আই.এ.এস. শিক্ষানবিশদের প্রতি প্রধানমন্ত্রীর বার্তা

নয়াদিল্লি , ১৭ ফেব্রুয়ারি , ২০১৫ “ভারতীয় প্রশাসনিক সেবার প্রথম ও মুখ্য দায়িত্ব হওয়া উচিত জনস্বার্থ, অর্থাৎ গণতন্ত্রের মৌলিক বিষয়টিকে প্রাধান্য দেওয়া।” গতকাল প্রধানমন্ত্রী শ্রী নরেন্দ্র মোদী আই.এ.এস. শিক্ষানবিশদের সরকারি দায়িত্ব পালনের সময় জনস্বার্থকে প্রাধান্য দেওয়ার আহ্বান জানান। ১৮৩ জন শিক্ষানবিশ , যাঁদের মধ্যে তিনজন ভূটান সিভিল সার্ভিসের, প্রধানমন্ত্রীর সঙ্গে সাক্ষাত্ করেন। প্রধানমন্ত্রী স্পষ্টত বলেন, ইংরেজদের শাসনকালে আমলারা ইংরেজ শাসনকর্তাদের স্বার্থসিদ্ধির জন্য কাজ করতেন; কিন্তু স্বাধীন ভারতে প্রশাসনিক ব্যবস্থার মূলে রয়েছে জনস্বার্থ। এটিই গণতন্ত্রের সত্তা, বলেন তিনি। শিক্ষার্থীদের অনুপ্রেরিত করতে প্রধানমন্ত্রী ভগবান বুদ্ধদেবের বাণী উল্লেখ করে বলেন – “অন্তরে বিরাজমান দীপ জ্বালাও।” তিনি তাঁদের বলেন, প্রত্যেকটি মানুষের মধ্যে সহজাত সুচারুতাই চাকুরিজীবনে তাঁদের শ্রেষ্ঠ পথপ্রদর্শক হবে। প্রধানমন্ত্রী জানান, সম্প্রতি তিনি কেন্দ্র সরকারের প্রত্যেকজন সচিবকে উপদেশস্বরূপ বলেছেন, তাঁদের প্রথম কর্মস্থানে গিয়ে দেখতে সেইসব জায়গায় কিরকম পরিবর্তন ঘটেছে, যদিও তাঁরা কর্মজীবনে অনেকটা এগিয়ে গিয়েছেন। তিনি শিক্ষানবিশদের বলেন, আই.এ.এস. পদের নির্ধারিত পদোন্নতি ব্যবস্থার বিষয়ে কেবল সন্তুষ্ট থাকা উচিত নয়। তিনি বলেন, কোন পদে তাঁরা চাকুরি করছেন না ভেবে, তাঁরা গরিব মানুষদের জীবন কতটা বদলাতে পেরেছেন তার ভিত্তিতে নিজেদের বিচার করুন। প্রধানমন্ত্রী জানান, আজকের দিনে বহু সরকারি চাকুরির সমান চাকুরি বেসরকারি ক্ষেত্রেও পাওয়া যায়। সেইজন্য সরকারি আধিকারিকদের নিজ নিজ ক্ষেত্রে সেরাদের, এমনকি আন্তর্জাতিক মানের সঙ্গে নিজেদের প্রদত্ত পরিষেবার তুলনামূলক বিচার করতে হবে। উত্তর-পূর্বাঞ্চলের বিকাশ ও সেই অঞ্চলে বিচ্ছিন্নতাবোধ সমাপ্ত করা সম্পর্কিত প্রশ্নের জবাবে প্রধানমন্ত্রী জানান, মূল সমস্যা নীতি নিয়ে নয়, বরং রীতি নিয়ে। তিনি জানান, এক এক সময়ে দেশের অন্যান্য অঞ্চলের আধিকারিকরা উত্তর-পূর্বে স্থানান্তকরণ এড়িয়ে যেতে চেয়েছেন। উত্তর-পূর্বের পরিকাঠামোগত উন্নয়নসাধনের মাধ্যমে ভারতের অন্যান্য অঞ্চলের সঙ্গে উন্নত যোগাযোগ ব্যবস্থা গড়ে তোলার বিষয়টির ওপর প্রধানমন্ত্রী গুরুত্ব আরোপ করেন। তিনি বলেন, পরিকাঠামোর উন্নতি হলে উত্তর-পূর্ব ভারত এগিয়ে যেতে পারবে। আরেকটি প্রশ্নের জবাবে প্রধানমন্ত্রী জানান, তাঁর দৃঢ় বিশ্বাস যে একবিংশ শতকটি ভারতের হবে এবং ভারত বিশ্বগুরু`র পর্যায়ে উন্নীত হবে। এই প্রসঙ্গে তিনি বলেন যে, বিশ্ব পুনরায় ভারতের দ্রুত অর্থনৈতিক বিকাশ হার লক্ষ্য করছে। দেশের সামরিক প্রস্তুতির বিষয়ে প্রধানমন্ত্রী বলেন যে একটি বহুমুখী পদ্ধতি গ্রহণ করা জরুরি যাতে প্রতিবেশী দেশগুলির সঙ্গে সুসম্পর্ক বজায় রাখা যায় এবং দেশের অভ্যন্তরীণ সামরিক উৎপাদন ক্ষমতার প্রসার করা সম্ভব হয়।
সশস্ত্র বাহিনীর পতাকা দিবস উপলক্ষে বাহিনীর শৌর্য ও ত্যাগ স্বীকারকে অভিবাদন জানালেন প্রধানমন্ত্রী

নয়াদিল্লি, ৭ ডিসেম্বর ২০২২ সশস্ত্র বাহিনীর পতাকা দিবস উপলক্ষে বীর সেনানীদের অভিবাদন জানিয়েছেন প্রধানমন্ত্রী শ্রী নরেন্দ্র মোদী। বাহিনীর শৌর্য, সাহসিকতা ও আত্মোৎসর্গের মানসিকতার বিশেষ প্রশংসাও করেছেন তিনি। এক ট্যুইট বার্তায় প্রধানমন্ত্রী বলেছেন – “আজ সশস্ত্র বাহিনীর পতাকা দিবস। এই উপলক্ষে আমাদের সেনাবাহিনীর শৌর্য ও ত্যাগ স্বীকারকে আমি সম্মান জানাই। জাতির সুরক্ষায় বহু দশক ধরেই তাঁরা এক অগ্রণী ভূমিকা পালন করে চলেছেন। এক শক্তিশালী ভারত গঠনের লক্ষ্যে তাঁদের বিশেষ অবদানও রয়েছে। আমি সকলকেই সশস্ত্র বাহিনীর পতাকা দিবসের তহবিলে দান করার আহ্বান জানাচ্ছি।”
নয়া স্বরাষ্ট্র সচিব হলেন শ্রী রাজীব মেহঋষি

শ্রী রাজীব মেহঋষিকে স্বরাষ্ট্র সচিব হিসেবে নিযুক্ত করতে প্রধানমন্ত্রী সম্মতি জানিয়েছেন। ১৯৭৮ সালের রাজস্থান ক্যাডারের আইএএস শ্রী মেহঋষি এতদিন অর্থ মন্ত্রকাধীন অর্থনীতি বিষয়ক সচিবের দায়িত্ব পালন করছিলেন। আজকের থেকে দু’বছর মেয়াদকালের জন্য তিনি স্বরাষ্ট্র সচিব হিসেবে দায়িত্বে থাকবেন। স্বরাষ্ট্র সচিবের পদে যারা তাঁর পূর্বসূরি এল সি গোয়েল ব্যক্তিগত কারণে স্বেচ্ছাবসর গ্রহণ করেছেন। শ্রী গোয়েলের এ সংক্রান্ত আবেদনও মঞ্জুর করেছেন প্রধানমন্ত্রী।
ভারত ও ক্রোয়েশিয়ার মধ্যে পর্যটন ক্ষেত্রে স্বাক্ষরিত সমঝোতাপত্রে মন্ত্রিসভার সায়

প্রধানমন্ত্রী শ্রী নরেন্দ্র মোদীর পৌরহিত্যে অনুষ্ঠিত কেন্দ্রীয় মন্ত্রিসভার বৈঠকে ভারত ও ক্রোয়েশিয়ার মধ্যে পর্যটন ক্ষেত্রে সহযোগিতার লক্ষ্যে ২৬শে মার্চ স্বাক্ষরিত সমঝোতাপত্র বা মউটিতে কর্মপরবর্তী অনুমোদন মিলেছে। এই মউ স্বাক্ষরের ফলে পর্যটন ক্ষেত্রে দুই দেশের মধ্যে সহযোগিতা বাড়াতে প্রাতিষ্ঠানিক ব্যবস্থা গড়ে তোলা সহজ হবে। উল্লেখ করা যেতে পারে, রাষ্ট্রপতির ক্রোয়েশিয়া সফরকালে গতকাল (২৬শে মার্চ) পর্যটন সহযোগিতা সংক্রান্ত এই চুক্তি স্বাক্ষরিত হয়।
বিশ্বকাপ ক্রিকেটে সাউথ আফ্রিকার বিরুদ্ধে জয়ী হওয়ায় ভারতীয় ক্রিকেটদলকে প্রধানমন্ত্রীর অভিনন্দন

আই.সি.সি. ক্রিকেট বিশ্বকাপ ২০১৫-তে সাউথ আফ্রিকার বিরুদ্ধে জয়ী হওয়ায় ভারতীয় ক্রিকেট দলকে প্রধানমন্ত্রী শ্রী নরেন্দ্র মোদী অভিনন্দন জানিয়েছেন। গত ২২ ফেব্রুয়ারি ২০১৫ তারিখ, প্রধানমন্ত্রী বলেছেন, “অসাধারণ সাফল্য। ভালো খেলেছ। টিম ইন্ডিয়াকে অভিনন্দন। তোমরা আরও একবার আমাদের গর্বিত করেছ”।
সেন্ট ভিনসেন্ট অ্যান্ড দ্য গ্রেনেডাইন্সের প্রধানমন্ত্রী রালফ গোঞ্জালভেসের উপর হামলার ঘটনায়  প্রধানমন্ত্রীর নিন্দা

নতুনদিল্লি,৯ই আগস্ট, ২০২১ প্রধানমন্ত্রী শ্রী নরেন্দ্র মোদী সেন্ট ভিনসেন্ট অ্যান্ড দ্য গ্রেনেডাইন্সের প্রধানমন্ত্রী মিঃ রালফ গোঞ্জালভেসের উপর হামলার ঘটনার নিন্দা জানিয়েছেন এবং মিঃ গোঞ্জালভেসের সুস্বাস্থ্য ও দ্রুত আরোগ্য কামনা করেছেন। এক ট্যুইট বার্তায় প্রধানমন্ত্রী বলেছেন; “সেন্ট ভিনসেন্ট অ্যান্ড দ্য গ্রেনেডাইন্সের প্রধানমন্ত্রী মিঃ রালফ গোঞ্জালভেসের উপর হামলার ঘটনায় আমি নিন্দা জানাই এবং মিঃ গোঞ্জালভেসের সুস্বাস্থ্য ও দ্রুত আরোগ্য কামনা করি। @ComradeRalph, আজ রাষ্ট্রসংঘ নিরাপত্তা পরিষদে সামুদ্রিক সুরক্ষার উপর প্রকাশ্য বিতর্কে আপনার অনুপস্থিতি অনুভব করব।“ /